**איתוראן איתור ושליטה בע"מ** היא חברה המתמחה בשירותי איתור ומיגון לרכב ולנהג, בסיכול גנבות, איתור כלי רכב ומתן שירותי מידע, ניווט ועזרה בדרך. איתוראן היא חברה ציבורית ומניותיה נסחרות בנאסד"ק. בעבר נסחרה מניית החברה גם בבורסה לניירות ערך בתל אביב, והייתה כלולה במדד תל אביב 125 ובמדד תל אביב טק-עילית.

היסטוריה
--------

### הקמת החברה

איתוראן נוסדה בשנת 1994 על ידי קונצרן תדיראן במטרה להקים ולתפעל מערכות לאיתור כלי רכב גנובים, תוך שימוש בטכנולוגיה אשר פותחה במקור לשימושים צבאיים בחברת תדיראן טלמטיקס, חברה בת של תדיראן קשר. הפרויקט החל בשנת 1990 בשיתוף עם חברת "Pacific Telesis TeleTrac" מארצות הברית (בהמשך "AirTouch Teletrac") אשר פיתחה את הטכנולוגיה לשימוש ברשת התקשורת הסלולרית. תדיראן ייצרה עבור החברה את יחידת המעקב שהותקנה בכלי רכב והשתמשה ברשת הסלולרית של חברת AirTouch (בהמשך Verizon Wireless). איתוראן הוקמה כדי לספק שרות דומה בישראל.

### רכישה בידי שרצקי והנפקה

בשנת 1995 החליטה הנהלת תדיראן למכור את השליטה (41%) ב"איתוראן" לקבוצת משקיעים בראשות איזי שרצקי תמורת כ-250 אלף דולר והתחייבות לרכוש מוצרים מתדיראן בהיקף של כחמישה מיליון דולר בשנה.

בשנת 1998 הונפקה איתוראן בבורסה לניירות ערך בתל אביב, כדי לגייס הון להקמה של מערכי איתור כלי רכב גם מחוץ לישראל, בברזיל ובארגנטינה, ובהמשך גם בארצות הברית (פעילות שנסגרה לאחר שהחברה לא הצליחה להגיע לרווחיות בשוק האמריקאי). בארצות הברית רכשה את פעילותה של חברת טלטרק (TeleTrac) בניו-יורק, וושינגטון ומיאמי. טלטרק, אשר כאמור פיתחה את הטכנולוגיה, ביצעה השקעות כבדות בהקמה של תשתית אלחוטית בכל רחבי ארצות הברית, רכישת ספקטרום התדרים הנחוץ ותפעול המערכת. אלא שההשקעות הללו לא עלו יפה והחברה נקלעה לקשיי מימון, שבעקבותיהן הציעה למכירה פעילויות שונות אותם רכשה איתוראן תמורת 3 מיליון דולר.

בנובמבר 1999 רכשה איתוראן תמורת 7.5 מיליון דולר את תדיראן טלמטיקס, שהמשיכה בייצור מערכות האיתור אותן משווקת איתוראן. רכישתה איפשרה לאיתוראן להוזיל את עלות מערכות האיתור שהיא משווקת. איתוראן שינתה את שם החברה ל"טלמטיקס וויירלס" (Telematics Wireless). בבעלות איתוראן נכנסה טלמטיקס לתחומי פעילות נוספים, בין היתר חתמה על חוזה עם חברת "ארד", לייצור והספקה של מערכות קריאה אוטומטיות למדי מים ש"ארד" מייצרת. וחוזה עם חברת דרך ארץ, מפעילת כביש 6 לאספקת מכשירי פסקל לגביית אגרה.

בשנת 1999 פתחה חברה בת בברזיל. "איתוראן ברזיל" הפכה עם השנים לחברה הגדולה בקבוצה ואחראית לניהול צי רכב של מעל ל-450,000 מנויים. החברה בברזיל מטפלת בכ-10,000 אירועי גניבה בשנה.

### בשנות ה-2000

בשנת 2000 פתחה חברה בת בארגנטינה. בשנה זו גם החלה לתת חסות מסחרית לקבוצת הכדורגל עירוני קריית שמונה.

בשנת 2004 חתמה חברת הבת טלמטיקס על הסכם להקמת מערכת איתור בקוריאה הדרומית, בהיקף כולל של כ-20 מיליון דולר, והסכם דומה גם בסין.

בשנת 2006, רכשה את השליטה באחת מספקיות הציוד שלה, חברת ERM מערכות אלקטרוניקה מראשון לציון, תמורת 12 מיליון שקל במזומן. ERM עוסקת בפיתוח, ייצור ושיווק של מערכות אבטחה, איתור וניהול לרכב וכן פתרונות מבוססי תקשורת סלולרית.

בשנת 2005 הונפקה איתוראן גם בנאסד"ק, וגייסה כ-60 מיליון דולר לפי שווי של כ-300 מיליון דולר. באפריל 2007 רכשה איתוראן את קבוצת מפה תמורת 13 מיליון דולר. קבוצת מפה מורכבת משלוש חטיבות: מאגרי מידע גאוגרפי, הוצאה לאור ואתר האינטרנט מפה; בתחום מאגר המידע הגאוגרפי עוסקת במיפוי עסקי, ניווט לוויני, וכן בשירותים מבוססי מיקום.

בנובמבר 2007 מכרה איתוראן את חברת טלמטיקס וויירלס לתאגיד הסינגפורי ST Electronics, לפי שווי של 90 מיליון דולר, מתוך כוונה להתמקד בתחום השירות.

### בעשור השני של המאה ה-21

בשנת 2012 דיווחה החברה על חתימת חוזה עם GMB, ג'נרל מוטורס ברזיל, תחת חברת בת שהיא מיזם משותף עם חברת רואד-טראק (ROAD-TRACK), שבסיסה במקסיקו. בשנת 2014 חתמה החברה חוזה נוסף עם ג'נרל מוטורס וקיבלה היתר לשימוש בלוגו און-סטאר, המיזם החל את פעולתו בסוף 2015. במיזם זה מתקינה החברה מערכות ומספקת שירות לכלי רכב המיוצרים בברזיל וארגנטינה וגם בחלק מכלי רכב המיובאים למדינה.

במאי 2016 הפסיקה החברה את המסחר במניותיה בבורסה בתל אביב, כך שהמסחר במניותיה יתקיים רק דרך נאסד"ק.

במאי 2018 התגלתה פירצת אבטחה חמורה במערכת איתוראן. הפרצה חשפה פרטים אישיים של לקוחות איתוראן (כולל פרטי כלי רכב בהם מותקן מיגון) ואף איפשרה מעקב פיזי, בזמן אמת, אחר חלק מהלקוחות באמצעות האפליקציה. בעקבות זאת חסמה החברה את הגישה לפורטל השירות העצמי.

ביולי 2018 דיווחה החברה על רכישת חברת רואד-טרק (ROAD-TRACK) ולמעשה על השתלטות במיזם המשותף מול GM בברזיל וארגנטינה. מהלך זה יוסיף לחברה כחצי מיליון מנויים, ז"א שהיא תמנה כ-1.7 מיליון מנויים בעולם ובכך תהפוך לחברה השנייה בגודלה בעולם.

חברות בת
--------

* מפה - מיפוי והוצאה לאור
* ERM Electronic Systems
* איתוראן ברזיל
* איתוראן ארגנטינה
* איתוראן ארצות הברית

קישורים חיצוניים
----------------

* אתר האינטרנט הרשמי של איתוראן
* מידע עסקי על חברת איתוראן באתרים Yahoo! Finance • MarketWatch • CNN Money • Bloomberg Business (באנגלית)
* איתוראן, בגוגל פיננסים

* איתוראן, באתר Crunchbase (באנגלית)
* איתוראן: סעו לשלום, באתר "חדשנות ישראלית"

הערות שוליים
------------

1. ↑  אתר למנויים בלבד רותי לוי, אחרי 18 שנה, איתוראן נוטשת את תל אביב ותיסחר רק בארה"ב, באתר TheMarker‏, 4 ביולי 2016
2. ↑  איתוראן: יש גם מי שנהנה ממכת גניבות הרכב, באתר גלובס, 27 במאי 1998
3. ↑  המאתר, באתר גלובס, 22 ביוני 2000
4. ↑  "כמו שצ'ק פוינט התחילה בגראז', איתוראן התחילה ברמאללה" אייל שרצקי, המנכ"ל המשותף של איתוראן, נזכר בימים הראשונים של החברה, באתר גלובס, 11 בפברואר 2008
5. ↑  איתוראן מאתרת 12 מיליון דולר אצל משקיע אמריקאי, באתר גלובס, 8 בפברואר 2000
6. ↑  קרן צוריאל, ‏איתוראן רוכשת מלוא מניות תדיראן-טלמטיקס מתדיראן ב-7.5 מיליון דולר, באתר גלובס, 29 בנובמבר 1999
7. ↑  אילן מוסנאים, טלמטיקס וויירלס של איתוראן מרחיבה את ההסכם עם ארד טכנולוגיות בעוד 5 מיליון דולר, באתר TheMarker‏, 12 בדצמבר 2002
8. ↑  גל ניסים, ‏דרך ארץ תרכוש מכשירי פסקל מקבוצת איתוראן בעלות של 20 מיליון שקל, באתר גלובס, 24 בנובמבר 2002  
דרך ארץ הזמינה מכשירי בילינג ראשונים בעלות של 20 מ' ש' מחברת טלמטיקס וויירלס של איתוראן, באתר TheMarker‏, 24 בנובמבר 2002
9. ↑  איתוראן - אישורים למערכת איתור בברזיל, באתר גלובס, 13 בספטמבר 1999
10. ↑  אורי שוסטר, ‏"הכדורגל הוא הדבר היחיד שמעניין פה", באתר גלובס, 7 במאי 2007
11. ↑  איתוראן: טלמטיקס תקים בקוריאה מערכת איתור בהיקף כולל של כ-20 מיליון דולר, באתר TheMarker‏, 5 בספטמבר 2004  
 אורי שוסטר, ‏איתוראן תספק לקליק הדרום קוריאנית ציוד תשתית ב-14.6 מיליון דולר, באתר גלובס, 6 בספטמבר 2006
12. ↑  איתוראן תקים באמצעות טלמטיקס מערכת בסין בהיקף של כ-4.3 מיליון דולר, באתר TheMarker‏, 19 בספטמבר 2004  
 אורי שוסטר, ‏איתוראן מעמיקה החדירה לסין: תספק ללקוח בבייג'ין מוצרי קצה ביותר מ-2 מיליון דולר, באתר גלובס, 17 באפריל 2006
13. ↑  עומרי כהן, איתוראן רוכשת 51% מ-ERM מידי מאיר היימן ב-12 מיליון שקל, באתר הארץ, 15 בספטמבר 2006  
אורי שוסטר ושירי חביב, ‏איתוראן רכשה את השליטה ב-ERM ב-2.8 מיליון דולר, באתר גלובס, 14 בספטמבר 2006
14. ↑  טל לוי, איתוראן גייסה הלילה 62.4 מיליון דולר לפי שווי חברה של כ-300 מיליון דולר, באתר TheMarker‏, 28 בספטמבר 2005
15. ↑  ערן גבאי, איתוראן רכשה את מפה תמורת 13 מיליון דולר, באתר הארץ, 27 באפריל 2007
16. ↑  הארץ, איתוראן השלימה את מכירת השליטה בטלמטיקס לפי שווי של 90 מיליון ד', באתר TheMarker‏, 9 בינואר 2008
17. ↑  אחת העם > איתוראן, באתר גלובס, 9 באפריל 2012
18. ↑  אתר למנויים בלבד ערן אזרן, הסכם אסטרטגי לאיתוראן בברזיל: תשווק את מוצריה ברכבי ג'נרל מוטורס המיוצרים במדינה, באתר TheMarker‏, 30 בספטמבר 2015
19. ↑  עומרי כהן, ‏שירצקי מוותר על ת"א והבורסה תאבד עוד חברה ותיקה: "זאת הייתה בחירה מאוד קרה", באתר גלובס, 24 בפברואר 2016   
מניות החברה ימחקו מהמסחר ב-25.5.16, באתר מאי"ה של הבורסה לניירות ערך
20. ↑  אתר למנויים בלבד אמיתי זיו, פירצה חמורה באיתוראן: פרטי לקוחות נחשפו - כולל חשבון הבנק והספרות האחרונות בכרטיס האשראי, באתר TheMarker‏, 12 במאי 2018
21. ↑  שירי חביב ולדהורן, ‏איתוראן השלימה רכישת השליטה ברוד טראק הדרום אמריקאית, באתר גלובס, 16 בספטמבר 2018